《将至金陵视散原先生车过镇江观落日作》
清代·陈曾寿

金焦于我岂有私，每过常逢夕阳好。梦中留庵曾独往，欲说生前仍缥渺。

贪看落照一孤僧，片念微差堕尘扰。流浪多生无畔岸，偶对江山愁皎皎。

海涸天荒试哀乐，虎倒龙颠破强矫。旧欢掣电往往空，残怀落月垂垂晓。

青溪老人方闭门，一勺寒泉自忘老。行过相见一开眉，有酒何须问怀抱。

江光摇空霞影乱，远塔孤标渐深窅。轮驰肠转且未休，蚤暮何时忧患了。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。